אמיליה / ליעד שר ומתן גולצמן

בחודש הבא נציין 3 שנים ל-7 באוקטובר 2023, היום שבו הכל קפא, הקול נאלם, והסיפור של כולנו החל להיכתב מחדש.
באותה שבת מטלטלת נחטפה אמיליה בת ה-5.5 ביחד עם אמא, דניאל אלוני, מקיבוץ ניר עוז. על אף שהמשורר מתן גולצמן לא הכיר את אמיליה, הוא התחיל לדמיין את הילדה החייכנית משחקת בסלון ביתו, ולא היה יכול לשאת את המחשבה על המקום הנורא שבו היא נמצאת. הניגוד בין התום והפנים המאירות לבין האכזריות והמנהרות, זעק למרומים. הוא דאג וחשש לשלומה של אמיליה. 
המילים נלקחו ממתן בשבעה באוקטובר. תהליך העבודה על ספר ביכוריו עם העורכת ענת לוין, שהיה בתחילתו, נעצר לתקופה ממושכת. מתן לא היה יכול לכתוב שירים חדשים וגם לא לערוך את שיריו.
אמיליה ודניאל אלוני שוחררו משבי החמאס ב-24 בנובמבר 2023. המילים שבו אל מתן ביום שבו אמיליה שבה אלינו. השיר "אמיליה" היה הראשון שכתב אחרי השבעה באוקטובר. הוא אמנם שב אל כתיבת השירים, אבל בקצב איטי יותר ורק שירים שעסקו בשבעה באוקטובר ובמלחמה. חלפו חודשים עד שחזר לכתוב שירים בנושאים אחרים, כמו זוגיות והרצון להיות אבא. רק אז חזר אל תהליך העבודה על ספר ביכוריו.
השיר "אמיליה" מצא את ביתו בעמוד 61 של הספר "עטוף בגוף", אשר יצא לאור באוגוסט 2026.
שיתוף הפעולה הראשון של מתן גולצמן עם המוזיקאית ליעד שר היה בשנת 2016, כאשר הלחינה וביצעה את שירו "מדי לילה", הנכלל בספרו "עטוף בגוף". ליעד העניקה לשיר "אמיליה" לחן ייחודי, עדין ויפהפה, אשר נולד מתוך הבנה עמוקה של מהות השיר – המאבק בין האור לאפלה, המסתיים בניצחון האור.
מתן גולצמן הוא משורר חיפאי. למד לתואר שני במסלול לכתיבה יוצרת של החוג לספרות באוניברסיטת חיפה. בעל תואר ראשון בפסיכולוגיה ובתקשורת מאוניברסיטת חיפה. בוגר מסלול השירה השנתי של הליקון. שיריו פורסמו בכתבי עת ובאנתולוגיות. חלק משיריו הולחנו ובוצעו על-ידי מוזיקאים. ספר ביכוריו, "עטוף בגוף", בעריכתה של ענת לוין, יצא לאור באוגוסט 2026 בהוצאת קתרזיס. "אמיליה" הוא הסינגל הראשון מתוך אלבום שירי הספר, בהפקת יניב קיטלרו וליעד שר. 
ליעד שר היא מוזיקאית, כותבת, מלחינה ומורה למוזיקה, בוגרת בית הספר רימון. לאורך השנים פעלה כסולנית ההרכב LadyD ובהמשך השתתפה בפרויקט המחווה "המחשפות״, שהוקדש להרכב ״המכשפות״ ולזכרה של ענבל פרלמוטר ז״ל, לצד שתי חברות ההרכב המקוריות. בימים אלה היא עובדת על עיבוד והפקה של אלבום סולו נוסף בשיתוף יניב קיטלרו (גורקי). לצד יצירתה המוזיקלית היא אם לתאומות זהות.

